text: Fredericia-kvinde oplevede jordskælvet
  11 marts 2011 kl. 17.25
  En del danskere oplevede jordskælvet i Japan på nærmeste hold. Bl.a. eksportmanager Liza Friedmann fra Fredericia.
  Hun blev evakueret fra Fredericia Furnitures showroom i Tokyo, hvor lamper og skilte raslede ned, skriver Fredericia Dagblad.  
  - Hun er okay, men lidt forskrækket, fortæller salgs- og marketingsdirektør Ole Bjerg, som var i konstant mailkontakt med manageren.
  
  Seks efterskælv
  - De har nu talt seks efterskælv, og lige nu falder infotavlerne ned af væggene på togstationen. Jeg har selv oplevet jordskælv i Japan, men slet ikke noget i den størrelsesorden, tilføjer han. 
  Ingen var kommet til skade i bygningen, som ligger i det sydøstlige hjørne af millionbyens centrum.
  
  Famlieejet
  Fredericia Furniture er en familieejet virksomhed, som igennem generationer har bidraget til at skabe international respekt om dansk design. Virksomheden er nært forbundet med Børge Mogensens navn, og langt de fleste af den berømte møbelarkitekts klassikere produceres her.
  